Legyen tiszta és csíkmentes az ablak | Ne dobja ki pénzét az ablakán!
CímlapLegyen tiszta és csíkmentes az ablak
Talán vége lett a télnek, és itt a húsvét, nyakunkon a tavaszi nagytakarítás ideje! Ilyenkor talán az egyik legnagyobb kihívás az ablakpucolás. Lássuk, mit kell tennünk, hogy minél könnyebb legyen folt- és csíkmentesen tisztává varázsolni az üvegtáblákat. Egy német háztartási tanácsadó szerint a klasszikus módszer a legeredményesebb: a mosogatószeres víz és a gumis ablaktörlő lapát. Összeállításunkból kiderülnek a további részletek, és más tippeket is kaphatunk.
Először söpörjük le
Ha nagyon porosak, pókhálósak az ablakok, akkor először tisztítsuk meg egy puha seprűvel. Ezután jöhet a zsírtalanítás, a szmog és a járművek kipufogógáz-maradványainak eltüntetése. Ehhez tegyünk egy vödör langyos vízbe néhány csepp mosogatószert és egy kevés ecetet vagy spirituszt. Semmi esetre se használjunk forró vizet – tanácsolja a szakértő. – A legtöbb tisztítószer ugyanis így veszít a hatóerejéből. Előbb mindig a vizet töltsük a vödörbe, csak utána adjuk hozzá a tisztítószereket, különben túlságosan habossá válhat az oldat.
Mossuk át szivaccsal
Az üveg lemosásához használjunk szivacsot, és kezdjük a bal felső sarokban, onnan haladjunk körkörös mozdulatokkal a másik sarok irányába, majd lefelé. Először belülről, majd kívülről tisztítsuk meg az ablakot. A felesleges vizet távolítsuk el gumis ablaktörlő lapáttal vagy szarvasbőr kendővel. Végül töröljük át a táblákat, a sarkokat, a tömítéseket és az alsó keretet mikroszálas kendővel. Nagy ablaktáblákhoz a legjobb, ha teleszkópos nyelű, állítható hosszúságú lapátot használunk.
Használjunk bőrt papír helyett
Régi bevált módszer újságpapírral szárazra törölni az ablakot, ám a nyomdafesték csúnya fekete foltokat hagyhat a kereten és a párkányon. Ezt úgy kerülhetjük el, ha inkább szarvasbőr kendőt vagy párnát használunk. Mivel a szarvasbőr a használat után megkeményedik, ezért az ablakpucolás befejezése után érdemes meleg sós vízben átöblíteni, majd kissé kinyomkodni belőle a vizet.
Ne hagyjuk ki a párkányt
Természetesen a keretet és az ablakpárkányt is mosogatószeres vízzel kell megtisztítani, majd száraz kendővel áttörölgetni. Műanyag keretekhez kiválóan alkalmas a drogériákban kapható súrolókő. A speciális anyagból, például márványból készült párkányokhoz semleges tisztítószereket használjunk, semmi esetre se alkalmazzunk maró hatású vegyszert, például üvegtisztítót.
Válasszunk borús napot
Bár a szép idő csábító a munkavégzésre, nem érdemes ilyenkor nekifogni az ablakpucolásnak. Túl gyorsan megszárad ilyenkor az üveg, és szinte elkerülhetetlen, hogy homályos foltok, csíkok maradjanak rajta.